व्यासजी की आज्ञानुसार, धर्मात्मा युधिष्ठिर वन से चलकर सरस्वती तटवर्ती काम्यक वन में आए। वेदज्ञ और तपस्वी ब्राह्मण भी उनके पीछे-पीछे वहाँ आ पहुँचे। युधिष्ठिर ने एक दिन अर्जुन को एकान्त में बुलाया और बोले- ‘अर्जुन! भीष्म, द्रोणाचार्य, कृपाचार्य, कर्ण, अश्वत्थामा आदि अस्त्र-शस्त्रों के बड़े मर्मज्ञ हैं। इन पर विजय प्राप्त करने के लिए व्यासजी ने मुझे एक गुप्त विद्या का उपदेश किया है। उसका प्रयोग करने पर सब जगत भली-भाँति दीखने लगता है। तुम सावधानी के साथ मुझसे वह मंत्रविद्या सीख लो और समय पर देवताओं का कृपाप्रसाद प्राप्त कर लो। वृत्रासुर से भयभीत होकर देवताओं ने अपने सब अस्त्रों का बल इन्द्र को सौंप दिया था, इसलिए सारे अस्त्र-शस्त्र इन्द्र के ही पास हैं। तुम आज ही मुझसे मंत्र की दीक्षा लेकर इन्द्रदेव के दर्शन के लिए जाओ।’